Na podlagi 57. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US, [3/22](http://www.uradni-list.si/1/objava.jsp?sop=2022-01-0014) – ZDeb in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1, v nadaljnjem besedilu: ZJU) Občina Trzin, Mengeška cesta 22, 1236 Trzin, za Medobčinski inšpektorat in redarstvo, s sedežem na naslovu Mengeška cesta 9, 1236 Trzin, objavlja

interni natečaj za zasedbo prostega uradniškega delovnega mesta

**INŠPEKTOR**

**v skupni občinski upravi Občine Trzin, Občine Komenda, Občine Lukovica, Občine Mengeš, Občine Moravče in Občine Vodice »Medobčinski inšpektorat in redarstvo«,**

**Mengeška cesta 9, 1236 Trzin**

Javni uslužbenci - uradniki, ki se bodo prijavili na prosto delovno mesto, morajo izpolnjevati naslednje pogoje:

* imeti sklenjeno delovno razmerje za nedoločen čas v organih državne uprave ali drugih državnih organih in upravah lokalnih skupnosti, ki so pristopili k »Dogovoru o vključitvi v interni trg dela« in biti imenovani v uradniški naziv,
* končano najmanj visoko strokovno / prvo stopnjo izobrazbe,
* najmanj 5 let delovnih izkušenj,
* opravljen strokovni izpit za inšpektorja,
* opravljeno obvezno usposabljanje za imenovanje v naziv,
* vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).

Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

Naloge, ki se opravljajo na tem delovnem mestu so:

* opravljanje inšpekcijskega nadzorstva nad izvajanjem državnih in občinskih predpisov, ki občinske inšpektorje pooblaščajo za nadzor;
* vodenje postopkov in izrekanje ukrepov v skladu z zakonom o inšpekcijskem nadzoru, zakonu o splošnem upravnem postopku, zakonu o prekrških in drugimi predpisi;
* vlaganje kazenskih ovadb za kazniva dejanja;
* samostojno oblikovanje poročil o stanju na področju dela inšpekcijskega organa;
* vodenje predpisanih in internih evidenc s področja nadzora inšpekcijskega organa;
* nudenje strokovne pomoči občinam ustanoviteljicam in drugim glede nalog in pristojnosti inšpekcijske službe ter strokovnega organa;
* nudenje strokovne pomoči pri pripravi odlokov oz. pri pripravi sprememb odlokov s področja nadzora inšpekcijskega organa;
* vodenje in odločanje v prekrškovnih postopkih po vloženih pritožbah na izdane akte občinskih redarjev;
* pomoč pri organiziranju in vodenju organa skupne občinske uprave;
* opravljanje drugih nalog po odredbi nadrejenih in predstojnika.

Prijava mora vsebovati najmanj:

* pisno izjavo kandidata, da ima sklenjeno delovno razmerje za nedoločen čas v državni upravi, pravosodnih organih, drugih državnih organih in upravah lokalnih skupnosti, ki so pristopili k »Dogovoru o vključitvi v interni trg dela«,
* izjavo kandidata o izpolnjevanju pogoja glede uradniškega naziva, iz katere je razviden naziv, ki ga kandidat ima,
* izjavo kandidata, da izpolnjuje vse druge pogoje za zasedbo delovnega mesta,
* izjavo kandidata, da za namen natečajnega postopka dovoljuje organu, ki objavlja interni natečaj pridobitev podatkov iz 1. in 2. točke iz centralne kadrovske evidence oziroma iz kadrovske evidence organa, v katerem opravlja delo.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil. **Prijava mora biti obvezno vložena na priloženem prijavnem obrazcu.**

Strokovna usposobljenost kandidatov se bo presojala na podlagi priloženih izjav in dokumentacije ter na podlagi in s pomočjo morebitnih drugih metod preverjanja strokovne usposobljenosti kandidatov.

V skladu z 12. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06, 104/10 in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1), bodo obravnavane samo popolne in pravočasne prijave.

V skladu z 12. členom Zakona o inšpekcijskem nadzoru (Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619)), se izjemoma lahko za inšpektorja imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja. Šteje se, da je uradnik, ki je opravil strokovni izpit iz upravnega postopka in preizkus znanja za vodenje in odločanje v prekrškovnem postopku, opravil del strokovnega izpita za inšpektorja, ki po vsebini ustreza opravljenemu strokovnemu izpitu. Prav tako se šteje, da ima oseba opravljen strokovni izpit za inšpektorja, če ima opravljen pravniški državni izpit.

Izbrani kandidat bo delo na navedenem delovnem mestu opravljal v uradniškem nazivu inšpektor II, z možnostjo napredovanja v višji naziv inšpektor I. Z izbranim kandidatom se bo sklenila nova pogodba o zaposlitvi, pri čemer lahko izbrani kandidat obdrži že dosežen naziv, če se delo na tem delovnem mestu lahko opravlja v istem nazivu.

Z izbranim kandidatom bo sklenjeno delovno razmerje za nedoločen čas s polnim delovnim časom.

Delovni čas na uradniškem delovnem mestu inšpektor je razporejen v skladu z internim pravilnikom in je, po potrebi, lahko organiziran v neenakomerni razporeditvi. Izbrani kandidat bo naloge opravljal na lokaciji Mengeška cesta 9, Trzin in na terenu, na območju občin Trzin, Komenda, Lukovica, Mengeš, Moravče in Vodice.

Kandidat vloži prijavo v pisni obliki, ki jo pošlje v zaprti ovojnici z označbo: **»Za interni natečaj za delovno mesto Inšpektor,** številka 1102-0002/2025**«** **na naslov**: **Medobčinski inšpektorat in redarstvo, Mengeška 9, 1236 Trzin** in sicer v roku **8 dni po objavi** na osrednjem spletnem mestu državne uprave GOV.SI. Za pisno obliko prijave se šteje tudi elektronska oblika, poslana **na** **elektronski naslov: inspektorat@trzin.si**, pri čemer veljavnost prijave ni pogojena z elektronskim podpisom.

Obvestilo o končanem postopku internega natečaja bo objavljeno na spletnih straneh Občine Trzin (www.trzin.si). Informacije o izvedbi javnega natečaja daje Dean Stepančič, tel. 01/564 47 20.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.